Mitjançant el Decret 354/2001, de 18 de desembre, es va aprovar l'Acord de transferència de competències de la Generalitat de Catalunya al Consell General d'Aran en matèria de sanitat.
I mitjançant el Decret 196/2013, de 23 de juliol, es van ampliar els mitjans econòmics transferits inicialment.
Mitjançant el Decret 143/2014, de 28 d'octubre, es va aprovar l'Acord d'ampliació dels mitjans transferits per la Generalitat de Catalunya al Consell General d'Aran en matèria de sanitat.
El punt 2.3 de l'Acord esmentat estableix que "el termini per dur a terme el conjunt d'actuacions previstes en el present conveni és de vint-i-quatre (24) mesos.
El Consell General d'Aran, dins del termini esmentat, ha sol·licitat l'ampliació del termini d'execució i de justificació de les obres de remodelació de l'Espitau Val d'Aran.
L'article 84.1.b) de la Llei 1/2015, del 5 de febrer, atribueix a la Comissió Bilateral Govern de la Generalitat-Consell General d'Aran, com a òrgan permanent de relació entre els governs i les administracions de la Generalitat i d'Aran, l'adopció dels acords de transferència de competències o traspassos de béns i serveis que corresponguin, i l'article 6.2.c) del Decret 275/1991, d'11 de desembre, pel qual es desplega la composició, l'organització i el funcionament de la Comissió de la Generalitat-Consell General de la Val d'Aran, atribueix al Ple d'aquesta Comissió l'adopció dels acords sobre traspassos per elevar-los al Govern de la Generalitat per a la seva aprovació.
D'acord amb l'article 7.2.c) del Reglament d'organització i funcionament de la Comissió Bilateral Govern de la Generalitat-Consell General d'Aran, al qual es va donar publicitat mitjançant la Resolució GRI/517/2015, d'11 de març, correspon a aquesta Comissió l'adopció dels acords sobre traspassos de funcions i serveis per elevar-los al Govern de la Generalitat per a l'aprovació final.
El Ple de la Comissió Bilateral Govern de la Generalitat-Consell General d'Aran, en data 4 de novembre de 2016, va adoptar un acord relatiu al perllongament del termini d'execució i de justificació de les obres de remodelació de l'Espitau Val d'Aran.
A proposta de la consellera de Governació, Administracions Públiques i Habitatge i del conseller de Salut, i d'acord amb el Govern,
Aprovar l'Acord de 4 de novembre de 2016 de la Comissió Bilateral Govern de la Generalitat-Consell General d'Aran sobre el perllongament del termini d'execució i de justificació de les obres incloses en el Decret 143/2014, de 28 d'octubre, i que es publica en l'annex d'aquest Decret.
Acord de 4 de novembre de 2016 de la Comissió Bilateral Govern de la Generalitat-Consell General d'Aran sobre el perllongament del termini d'execució i de justificació de les obres incloses en el Decret 143/2014, de 28 d'octubre.
El Ple de la Comissió Bilateral Govern de la Generalitat-Consell General d'Aran, en la sessió de 28 de juliol de 2014, va adoptar un acord relatiu a l'ampliació dels mitjans econòmics transferits per la Generalitat de Catalunya al Consell General d'Aran en matèria de sanitat.
Aquest acord establia que la Generalitat de Catalunya havia de transferir al Consell General d'Aran en matèria de salut, com a lliurament per una sola vegada, i sense que s'incorporés a la valoració econòmica dels mitjans transferits, la quantitat de vuit-cents mil euros (800.000,00 €) per al finançament de la remodelació de l'Espitau Val d'Aran.
Posteriorment, es va publicar el Decret 143/2014, de 28 d'octubre, d'ampliació dels mitjans transferits per la Generalitat de Catalunya al Consell General d'Aran en matèria de sanitat.
L'Acord del Ple de la Comissió Bilateral Govern de la Generalitat-Consell General d'Aran, en la sessió de 28 de juliol de 2014 establia, en el punt 2.3, que "el termini per dur a terme el conjunt d'actuacions previstes en el present conveni és de vint-i-quatre (24) mesos.
El Consell General d'Aran, dins del termini esmentat, ha sol·licitat l'ampliació del termini d'execució i de justificació de les obres de remodelació de l'Espitau Val d'Aran, atenent a la manca de disponibilitat pressupostària per finalitzar les obres del projecte.
En conseqüència, la Comissió Bilateral Govern de la Generalitat-Consell General d'Aran, en la sessió de 4 de novembre de 2016, acorda:
Aprovar el perllongament del termini d'execució i de justificació de les obres de remodelació de l'Espitau Val d'Aran incloses en el Decret 143/2014, de 28 d'octubre, d'ampliació dels mitjans transferits per la Generalitat de Catalunya al Consell General d'Aran en matèria de sanitat, fins a un màxim de 24 mesos a comptar de la data d'aquest Acord.